Елбасының «Қазақстанның үшінші жаңғыруы: жаһандық бәсекеге қабілеттілік» атты халыққа арнаған Жолдауы мен саяси реформаларды өңір жұртшылығына насихаттау мақсатында жұмыс сапарымен Оңтүстік Қазақстан облысына келген ҚР Парламенті Мәжілісі депутаттары аймақ басшысымен кездесті.

Облыс әкімі Мемлекет басшысының Жолдауында атап көрсетілген міндеттерді негізге ала отырып, облыстың әлеуметтік - экономикалық дамуы мен саяси тұрақтылығын қамтамасыз ету бағытында жүйелі жұмыстар атқарылатынын атап өтті.

Өз кезегінде, депутаттар Елбасының биылғы Жолдауы бұрынғы саяси құжаттардан ерекше екеніне тоқталып, оны жүзеге асыру ортақ міндет екенін айтты. Сондай-ақ, олар бұл жаңғыру – қазіргі жаһандық сын-қатерлермен күрес жоспары емес, болашаққа - «Қазақстан-2050» стратегиясы мақсаттарына  бастайтын сенімді көпір болатынын жеткізді.

Тараптар Президенттің Үндеуінде айтылған әлеуметтік-экономикалық процестерді реттеудегі біршама өкілеттіктердің Үкіметке және басқа да атқарушы органдарға берілгенін атап өтіп, осы бағытта бірлесе жұмыс атқаруды да сөз етті.

Сонымен қатар, депутаттар Дүниежүзілік қысқы Универсиада-2017 ойындарынан жеңіспен оралған оңтүстік-қазақстандық спортшыларды құттықтап, ел намысын қорғап, спортшыларымызға келесі Олимпиада ойындарында да сәтті өнер көрсететіндеріне сенім білдірді.

Сонымен қатар, осы күні депутаттар облыстық партия филиалы активімен, "Стандарт" ЖШС ұжымымен, ҚР Мемлекеттік қызмет істері Агенттігінің ОҚО департаментінің ұжымымен кездесулер өткізіп Қазақстан Республикасы Президентінің билік тармақтары арасында өкілеттіліктерді қайта бөлу мәселелері жөніндегі Үндеуін және «Қазақстанның үшінші жаңғыруы: жаһандық бәсекеге қабілеттілік» атты Жолдауы төңірегінде әңгіме қозғады.